**שיטה מקובצת מסכת ביצה דף ו עמוד א**

הא דאמרינן ביום טוב [שני] מתעסקין בו ישראל. פירש הרמב"ן ז"ל אפילו במקום שמצויין נכרים לקברו יתעסקו ישראל ולא נכרים דכחול עשאוהו חכמים. ולאפוקי מרב אחא ז"ל שפירש דדוקא במקום שאין נכרים מצויין דאי מצויין דוקא נכרי ולא ישראל ואי מת ביום ראשון יחזר אחר נכרים. ולא נהיר. ומותר ללוות המת ביום טוב ראשון בתוך התחום וביום שני אפילו חוץ לתחום וכן כתב הרי"ץ גיאת ז"ל. אבל בחזרה לאחר קבורת המת אפשר שאין להם אלא אלפיים ואין לנו בכל היוצאים חוץ לתחום אפילו ברשות בית דין בחזרה אלא אלפיים אמה בהבלעת תחומין אבל יותר מארבעת אלפים אמה לא. אלא כיון שיום טוב שני מדבריהם מצינו בשל דבריהם שהתירו חזרה משום שלא תהא מכשילן לעתיד לבא כדאתמר בפרק יום הכפורים הרמב"ן ז"ל. ואלא מיהו אף על גב דכחול שויה רבנן לאו כחול ממש שייצאו בני העיר לקראת המת רוכבים על סוסים דבכי האי גוונא ודאי אסור דלא מזלזלין ביה כולי האי.

וכתבו בתוספות דמעשה היה במולייאו"ן לפני ר' משולם בימי רבינו תם ז"ל במת אחד שיצאו בני העיר לקראתו בסוסים ביום טוב שני ורבינו תם הקפיד על זה ואמר תמה אני אם לא תחרב העיר ולא היו ימים מועטים שנפלה בה דליקה עד כאן:

**שאילתות דרב אחאי פרשת אחרי מות שאילתא צד**

ברם צריך שכבא דשכיב ביום טוב שני מהו למקברי' ישראל מי אמרי' כבוד הבריות עדיף ושרי או דילמא אי שרית להו סברי יום טוב נמי כחול דמי ואתו לאקולי ביום טוב ואסיר הלכתא מאי ת"ש דאמר רבא מת ביום טוב ראשון יתעסקו בו עממים מת ביום טוב שני יתעסקו בו ישראל ואפילו ביום טוב שני של ראש השנה מה שאין כן בביצה והלכתא יום טוב שני כחול שויוה רבנן לגבי מת למיזבן ליה זוודתא ולמיחש ליה לבושיה ולמירמא ליה תיכלתא ואם גברא רבא למעבד לי' ערסא שנאמ' לועג לרש חרף עושהו כמעשה ארץ מצרים

**צל"ח מסכת ביצה דף ו עמוד א**

אמר רבא בי"ט שני יתעסקו בו ישראל. נלע"ד דדברי רבא הללו היינו לאחר שפסקו מלקדש ע"פ ראיה והתחילו לקבוע ע"פ הקביעות שבידינו ואז ידעינן בקביעא דירחא, ותרי יומא עבדינן רק משום דשלחו הזהרו במנהג אבותינו לכך י"ט שני קיל, אבל בזמן שהיו מקדשים ע"פ ראיה ובמקום שאין השלוחים מגיעים הרי י"ט שני ספק דאורייתא כמו י"ט ראשון. ובשלמא לענין ביצה שייך להקל דממ"נ חד מינייהו חול, אבל לקבור מת בו ביום אין חילוק בין שני לראשון זה וזה ספק הוא. והרמב"ם בפ"ה מקידוש החודש [הלכה ג'] כתב דעד אביי ורבא היו קובעים ע"פ הראיה, נלע"ד דעד ולא עד בכלל קאמר ובימי אביי ורבא התחיל הקביעות שלנוכד] ולכן אמר רבא מת בי"ט שני יתעסקו בו ישראל. ובזה נלע"ד מה דמסיים רבא משא"כ בביצה והוא מאמר מיותר שהרי כבר אמר רבא לעיל [ה ב] דאף מתקנת ריב"ז ואילך ביצה אסורה. וגם אמר [שם] הלכתא כותיה דרב בהני תלת ולמה הוצרך כאן לומר משא"כ בביצה

**ערוך השולחן אורח חיים סימן תקכו**

סעיף א

מת המוטל לקוברו אם הוא יו"ט ראשון כיון דאנן בקיאין בקביעא דירחא ויום ראשון הוי וודאי יו"ט לא יתעסקו בו ישראל בשום פנים אפילו אם אין בכאן אינם יהודים שיתעסקו בו ואפילו מת בעיו"ט ולא הספיקו לקוברו ואפילו למחר שבת מ"מ אסורים ישראלים להתעסק בו ואפילו יסריח ח"ו דאין קבורת המת דוחה עשה ולא תעשה של יו"ט דכבר נתבאר בריש סי' תצ"ה דיו"ט הוי עשה ול"ת ולכן ישתדלו להשהותו במקום מצונן שלא יסריח ויש מי שהתיר לטהרו ולהשימו בארון כשיש חשש שיסריח [ש"ת בשם שבו"י]:

סעיף ב

אבל קוברין אותו ביו"ט ראשון ע"י א"י אפילו מת היום ולמחר אינו שבת ולא יתקלקל עד למחר מ"מ מצוה לקוברו היום ע"י א"י דזהו כבודו שיקבר מיד ואסור להלינו עד יו"ט שני כדי שיתעסקו בו ישראל ולא כל הדברים עושים ע"י א"י אלא רק חפירת הקבר ותפירת התכריכין ועשיית הארון אבל חימום המים לטהרו והטהרה והלבשת התכריכין וההוצאה מביתו לבית הקברות ולשומו בקבר עושים ע"י ישראל ואח"כ יכסו הא"י העפר לתוך הקבר ולא הישראל וטוב לטהרו ע"י קש על גבי עור או על גבי נסר ולא ע"י סדינים ומטפחות דברים שיכולים לבא לידי סחיטה:

סעיף ג

וטעמא דמילתא דוודאי יש יותר כבוד למת שישראלים יעשו לו כל מה דאפשר ושבותי דרבנן הותר לגבי מת ביו"ט ולפיכך חימום המים הא מותר ביו"ט דמתוך שהותרה לצורך הותרה נמי שלא לצורך דצורך קצת וודאי יש בשביל המת וכ"ש הטהרה והלבשת התכריכין דאע"ג דהמת הוי מוקצה התירו במקום כבודו של מת וההוצאה לבית הקברות בהוצאה ג"כ אמרינן מתוך אבל חפירת הקבר הוי איסור דאורייתא וכן תפירת התכריכין ועשיית הארון אומרים לא"י שיעשו והותרה אמירה לא"י במקום כבודו של מת ואח"כ להחזיר העפר הוי איסור דאורייתא דהממלא את הגומא חייב משום בונה ולכן יעשוה ע"י א"י ויראה לי דחימום המים יעשו ג"כ ע"י א"י דלשיטת הרמב"ם שכתבנו בסי' תצ"ה לא אמרינן מתוך רק בהוצאה והבערה ולא בשארי מלאכות וא"כ נהי דההבערה יכול להיות ע"י ישראל אבל בישול המים אסור אא"כ ישתמשו ממים אלו להדחת הכלים ביו"ט דהוי לצורך יו"ט ועמ"ש סוף סעיף י"ב:

סעיף ד

ואם תשאל דא"כ למה לא נקבר המת בשבת ויוה"כ ע"י א"י ויוציאו הא"י את המת לבית הקברות כיון דהתירו שבותים משום כבודו האמנם אינו כן דבשבת וביוה"כ לא יתעסקו בו כלל אפילו ע"י א"י ואפילו להוציאו על ידיהם ולהניחו בכוך העשוי מאתמול וטעמא דמילתא שאין זה כבוד למת שיתחלל שבת על ידו ובזיון הוא לו משא"כ ביו"ט דהרבה מלאכות התירה התורה ביו"ט א"כ אין לו בזיון אף גם בחפירת הקבר ובתפירת תכריכין ובעשיית הארון שאלו לא הותרו ביו"ט מ"מ כיון דבישול והבערה והוצאה הותרו לגמרי ביו"ט אין לו בזיון גם בשארי המלאכות דאין החילול ניכר כל כך אבל לא בשבת ובשבת לא הותרה רק טלטולו מחמה לצל ע"י ככר או תינוק כמ"ש בסי' שי"א:

סעיף ה

ודע שיש סוברים דהא דאמרו בגמ' [ו'.] מת ביו"ט ראשון יתעסקו בו א"י אינו אלא באשתהי כגון שמת אתמול או למחר שבת ויש חשש שיסריח אבל מת ביו"ט ראשון ולמחר אינו שבת ימתינו עד למחר ומפרשים כן בגמ' הסוגיא [עב"י] וזה הוא גם דעת רש"י ז"ל בשבת [קל"ט. ד"ה אי מלאחריה] ולכן יש מי שכתב בלשון זה מקום שאין מנהג נכון שלא לקוברו ביו"ט ראשון ע"י א"י אא"כ אשתהי או שיצטרך להשהותו או שהוא נפוח וכן כתבו מקצת רבוותא וילד קטן אפילו אחר ל' יום יכולים להלינו במרתף ואין שייך לומר עליו שמתבזה בין החיים כמו מת גדול וא"כ טוב שלא לקברו ביו"ט ראשון עכ"ל [מג"א סק"ד בשם יש"ש] ואין המנהג כן כיון דלהרי"ף והרמב"ם ורבותינו בעלי התוס' והרא"ש והטור והש"ע ושארי רוב רבותינו הסכימו דאפילו בלא אישתהי קוברין אותו ביו"ט ראשון ע"י א"י וכן המנהג הפשוט ואין לשנות ונפל אסור אפילו ביו"ט שני כמו שיתבאר בסעיף י"ז:

סעיף ו

מת ביו"ט שני יתעסקו בו ישראל דיו"ט שני לגבי מת כחול שויוהו רבנן ואפילו בשני י"ט של ר"ה [גמ' שם] דכיון דאנן בקיאין בקביעא דירחא אלא שתקנת חכמים היא לעשות שני ימים טובים לפיכך לגבי מת אוקמוה אדאורייתא ואפילו לא אישתהי ואפילו דברים שאינם הכרחיות כמו לחתוך לו הדס מהמחובר במקום שנוהגין כן במתים וכ"ש לחצוב לו קבר ולעשות לו ארון ותכריכין ולחמם לו מים לטהרו ולגזוז לו שערו אם המנהג כן דלגמרי כחול שויוהו רבנן ואם אין באותה העיר מקום קברות לישראל מוליכין אותו לעיר אחרת אפילו חוץ לתחום י"ב מילין וע"י בהמה וכן אם צריך לעבור בנהר שוכרין לו ספינה להוליכו ממקום למקום ונוסעים לשם דלגמרי כחול הוא ולכן אפילו אפשר ע"י א"י יעשו ע"י ישראלים חוץ מן הכיפה שבונים על הקבר דאין עושין אותה ביו"ט דיכול לעשותה אחר יו"ט מיהו יראה לי שלא יחללו יו"ט יותר מכפי הצורך דלמה יחללו רבים יו"ט כשאין הכרח בהם וגם אם הקבורה חוץ לתחום או הליכה בספינה לא ילכו רק כפי צורך הקבורה ולא יותר ואפילו קרוביו לא יחללו יו"ט כשאין צורך בהם למת וע' בסעיף ט"ו:

סעיף ז

וכל זה הוא כשרוצים לקברו בו ביום אבל אם אין רוצים לקברו עד למחר מפני איזה סיבה לא ניתנה יו"ט לדחות אצלו כלל ואפילו יו"ט שני ואפילו אמירה לא"י לא הותרה אצלו אלא לטלטלו בלבד דטלטול הותרה אצלו דזהו הכרח לכל מת אבל לחמם חמין אסור דלא חשבינן זה גם צורך קצת כשאינו נקבר בו ביום ויש מגמגמין גם בטלטולו וטוב לטלטלו ע"י ככר או תינוק כמו בשבת ולהוציאו לכרמלית וודאי אסור [עמג"א סקי"א דגזיזת שערו מותר מפני שאין זה גזיזה כלל אבל טוב להחמיר]:

**שו"ת אגרות משה אורח חיים חלק ג סימן עו**

בדבר קבורת מת ביו"ט שני ט' ניסן תשל"א.

מע"כ האלופים העומדים בראש הנהלת עדת ישראל הנכבדים והחשובים מאד כל אחד לפי מהללו יהולל.

הנה בדבר מת ביו"ט שני שהקלו רבנן שיתעסקו ישראל כדאיתא בביצה דף ו' הוא פשוט שלא בשביל איסור לא תלין הקלו דמאחר דבשביל כבוד יותר להמת התירו כ"ש דליכא איסור לא תלין כשמלינין בשביל כבוד שמים וגם יותר כבוד לאדם שלא יתחלל אף יו"ט שני על ידו, ומטעם זה אסור לקבור מת בשבת ע"י נכרים אף שהוא רק איסור שבות דרבנן כדאיתא בתוס' ב"ק דף פ"א ד"ה אומר לנכרי עיי"ש וכן הוא במג"א סימן שי"א ס"ק י"ג ובסימן תקכ"ו סק"ו, וא"כ גם ביו"ט הרי איכא בזיון זה שנתחלל יו"ט על ידו ועיין בערוך השלחן סימן תקכ"ו סעיף ד' שהקשה זה ודחק לתרץ דכיון דביו"ט איכא מלאכות שהתירה תורה אין זה בזיון גם בשארי המלאכות דאין החלול ניכר כל כך, והוא דוחק גדול.

אבל בעצם הוא פשוט דכיון דנגד זה איכא בזיון דיסרח המת אמרו חכמים דיותר ניחא שיקברוהו ע"י נכרים שהתירו בעצם בכה"ג לחי כגון בהפסד גדול כדאיתא במג"א סימן ש"ז סק"ח בסופו ובמקצת חולי ובצער הגוף כשהוא שבות ע"י נכרים, וכשיש בזה גם ענין מצוה כמו לסעודת שבת יש הסוברים דמותר אפילו במלאכה דאורייתא, וקבורת המת הא הוא צורך היותר גדול ומצוה היותר גדולה שלכו"ע היו מתירין, שנמצא שבעצם ליכא איסור לכן התירו ביו"ט שאין הבזיון כל כך כמו שאיכא בשבת ויו"כ כסברת עה"ש לקבור ע"י נכרים, וביו"ט שני הקלו מצד דיסרח המת גם לקברו ע"י ישראל ואף שר' אשי אמר אע"ג דלא אשתהי נמי לא משהינן לו מ"ט יו"ט שני לגבי מת כחול שויוהו רבנן הוא מטעם דכיון דהוצרכו להתיר אף ע"י ישראל בעצמו בשביל שלא יסרח, היה נמצא שהוא בזיון להמת שעושין מעשה איסור בשבילו הוכרחו לומר דכחול שויוהו רבנן לגבי מת ששוב ליכא בזיון להמת מאחר שלא תיקנו כלל להחשיב היום ליו"ט.

עכ"פ מה שהתירו הוא בשביל הבזיון דסרחון המת דהוא בזיון היותר גדול, שבשביל זה ראו לדחות המועדות כשהיה איקלע לפי החשבון שיהיה יו"כ בע"ש או במוצ"ש משום מתיא כדאיתא בר"ה דף כ' כדפרש"י להפריד שבת ויוה"כ זמ"ז שלא יסריח מת שימות באחד מהן שיהא ראשון ולא יקבר לא היום ולא למחר, שלכן התירו ביו"ט ראשון ע"י נכרים וביו"ט שני אף ע"י ישראל.

וא"כ במדינתנו בזמן הזה שליכא כלל חשש סרחון מצד הקרח המלאכותי שיש כאן אף בימים היותר חמים הא אין שום צורך להקולות, ואם היה מצוי זה בימי חז"ל ברור שלא היו מתירין לקבור ביו"ט שני אף לא ע"י נכרים, אך שמ"מ יש לומר דכיון שעכ"פ תיקנו ההיתר נשאר זה אף שנסתלק הטעם, ולמה שכתבתי גם בזמננו יש לתקן דמאחר דלא בכל המדינות איכא זה דהרבה מדינות שאין להם קרח כזה ואיכא חשש סרחון וצריך לתקן שהיתר זה הוא הכרח לתקן גם במדינתנו שאיכא קרח וליכא חשש סרחון כדי שלא יהיה בזיון להמת שנתחלל יו"ט בשבילו במקומות ההם כטעם ר' אשי שבשביל זה עשאוהו ליו"ט שני כחול לענין מת לקוברו אף בלא אשתהי ואף למיגז ליה גלימא ואסא כדלעיל.

וזה נראה בהטעם שהקלו הרבנים הגאונים שלא מיחו באלו שקוברין מת ביו"ט שני גם במדינתנו.

ואף שעדיין היה לנו לחוש לשיטת ר"ת שאוסר אף כשאיכא חשש סרחון מטעם דאין להחשיב מדינותינו יותר בני תורה מבני בשכר, דאף שהר"י פליג בתוס' בביצה /דף ו'/ על ר"ת הוא משום דאה"נ דנחשבו בני תורה ועדיפי אנן מבני בשכר כדהוכיחו מהא שאין אנו מחמירין בשאר חומרות דהחמירו בגמ' לאינן בני תורה עיי"ש, מ"מ במדינה זו הרי ודאי רק מועטין נמצאים בני תורה ורובא דרובא אף בנוא יארק אינם בני תורה כלל ואין יודעין אף דברים מפורסמים שאולי גם הר"י ואף הרי"ף והרמב"ם יודו שיש לאסור מלקבור ביו"ט שני, מ"מ לא חשו הרבנים דמדינתנו למחות, אולי סמכו דענין הקבורה אף בכאן הוא רק ביד החבורה שנקראו סאסייטיס שהעומדים בראש לעשות מעשה הקבורה ממש הם בני תורה בכמה חבורות וממילא לא יכלו למחות גם באלו החבורות שהעומדים בראש אינם בני תורה.

אבל הוא רק לתרץ את הרבנים הגאונים שלא מיחו, אבל הרי חזינן שיצא מזה תקלות שעוברים על כמה איסורים בהודעת הלויה בקריאה בטעלעפאן שהקרובים והמכירים יבואו ללוות את המת והרבה מהמלוים נוסעים במאשינעס מביתם עד מקום הלויה ואחר כך לבית הקברות, וזה הא אסור כמפורש /בסי' תקכ"ו/ בסעיף ו' המלוים את המת אסורים לרכוב על בהמה אפילו ביו"ט שני ואפילו האבלים והמג"א כתב דאפילו בספינה אסור וכ"ש במאשינעס שאסור אף להבנים והאחים, והוא להרבה מחסרון ידיעה שזה מוכיח שאינם מבני תורה שהוא טעם לאסור לגמרי כמו בבני בשכר לבד האיסור לפני עור, ולהרבה הוא מצד שאינם שומרי תורה בעוה"ר שנמצא שאלו שסדרו הלויה גרמו לעבור ואיכא איסור לפני עור דאף למזידין איכא איסור לפני עור, וגם הוא בזיון היותר גדול להמת שחללו ממש יו"ט שני באיסור בשבילו.

לכן לענ"ד פשוט וברור שעל הנהלת עדת ישראל להודיע שאין מסדרין שום קבורה ביו"ט שני אף כשעי"ז יהיו שלשה ימים לפעמים שלא יוכלו לקבור.

והנני ידידם עוז באהבה, משה פיינשטיין.